Document ID: 32010D0169

KOMISIJOS SPRENDIMAS
2010 m. kovo 19 d.
dėl 2,4,4’-trichlor-2’-hidroksidifenilo eterio neįtraukimo į Sąjungos priedų, kurie gali būti naudojami gaminant plastikines medžiagas ir gaminius, galinčius liestis su maisto produktais pagal Direktyvą 2002/72/EB, sąrašą
(pranešta dokumentu Nr. C(2010) 1613)
(Tekstas svarbus EEE)
(2010/169/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. spalio 27 d. Europos Parlamento ir Tarybos reglamentą (EB) Nr. 1935/2004 dėl žaliavų ir gaminių, skirtų liestis su maistu, ir panaikinantį direktyvas 80/590/EEB ir 89/109/EEB (1), ypač į jo 11 straipsnio 3 dalį,
kadangi:
(1)
2002 m. rugpjūčio 6 d. Komisijos direktyvos 2002/72/EB dėl plastikinių medžiagų ir gaminių, galinčių liestis su maisto produktais (2), III priede nustatytas Sąjungos priedų, kurie gali būti naudojami gaminant plastikines medžiagas ir gaminius, sąrašas. Remiantis tos direktyvos 4a straipsnio 1 dalimi, į Bendrijos priedų sąrašą naujas priedas gali būti įtrauktas po to, kai gaunamas prašymas dėl priedo įtraukimo ir priedą moksliškai įvertina Europos maisto saugos tarnyba.
(2)
1998 m. kovo 23 d.RCC Registration Consulting pateikė duomenis dėl 2,4,4’-trichlor-2’-hidroksidifenilo eterio saugumo naudojant jį kaip priedą gaminant plastikinius medžiagas ir gaminius, galinčius liestis su maisto produktais, įvertinimo Ciba Inc vardu.
(3)
Remiantis Direktyvos 2002/72/EB 4a straipsnio 5 dalimi, 2,4,4’-trichlor-2’-hidroksidifenilo eteris buvo įtrauktas į laikiną priedų sąrašą, numatytą 4a straipsnio 3 dalyje.
(4)
Europos maisto saugos tarnyba 2004 m. kovo 15 d. nuomonėje pateikė išvadą, kad galėtų būti suteiktas leidimas naudoti, kaip nurodyta prašyme, 2,4,4’-trichlor-2’-hidroksidifenilo eterį, jei užtikrinama, kad šios medžiagos nepateks daugiau kaip 5 mg/kg maisto.
(5)
2009 m. balandžio 21 d.Ciba Inc pranešė Komisijai apie savo sprendimą atsiimti prašymą dėl leidimo naudoti šią medžiagą kaip priedą gaminant plastikinius medžiagas ir gaminius, galinčius liestis su maisto produktais. Bendrovė nemano, kad vis dar reikėtų naudoti nurodytą medžiagą gaminant plastikinius medžiagas ir gaminius, galinčius liestis su maisto produktais.
(6)
Kadangi paraiška dėl 2,4,4’-trichlor-2’-hidroksidifenilo eterio naudojimo kaip priedo, gaminant plastikinius medžiagas ir gaminius, galinčius liestis su maisto produktais, nebegalioja, ši medžiaga neturėtų būti įtraukta į Direktyvos 2002/72/EB III priedą.
(7)
Todėl, remiantis Direktyvos 2002/72/EB 4a straipsnio 6 dalies b punktu, ši medžiaga iš laikino priedų sąrašo turėtų būti išbraukta.
(8)
Atsižvelgiant į tai, kad 2,4,4’-trichlor-2’-hidroksidifenilo eteris galėjo būti naudojamas gaminant plastikinius medžiagas ir gaminius, galinčius liestis su maisto produktais, turėtų būti nustatytas pereinamasis plastikinių medžiagų ir gaminių, turinčių šios medžiagos, pardavimo laikotarpis.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę, ir nei Europos Parlamentas, nei Taryba joms neprieštarauja,
PRIĖMĖ ŠĮ SPRENDIMĄ:
1 straipsnis
2,4,4’-trichlor-2’-hidroksidifenilo eteris (CAS Nr. 0003380-34-5, nuorodos Nr. 93930) neturėtų būti įtrauktas į Direktyvos 2002/72/EB III priedą.
2 straipsnis
Plastikinės medžiagos ir gaminiai, kuriuose yra 2,4,4’-trichlor-2’-hidroksidifenilo eterio ir kurie buvo patiekti rinkai iki 2010 m. lapkričio 1 d., gali būti pardavinėjami iki 2011 m. lapkričio 1 d., laikantis nacionalinių įstatymų.
3 straipsnis
Šis sprendimas skirtas valstybėms narėms.
Priimta Briuselyje 2010 m. kovo 19 d.

Labels: 0
3
17
1